Мирослав Силадї

привреди, ВербасПериод твореня1980—2012.Жанриинтернет, култура, 
информованєПохованиу Вербаше
Мирослав Силадї (*17. децембер 1957—†30. децембер 2012), вебмастер, културно-просвитни дїяч.

 Биоґрафия 
Мирослав Силадї народзени 17. децембра 1957. року у Вербаше. Оцец Владимир Силадї и мац Наталия Силадї, народзена Буила. Основну и штредню школу та Школа школярох у привреди, напрям ратарство Мирослав закончел у Вербаше. Войско служел у Травнику и Баня Луки 1978. По одслуженю войного року Мирослав Силадї  почал робиц у вербаскей цукровнї дзе робел по 2005. рок на вецей позицийох. Потим ше опробовал як приватни привреднїк и ґрафични дизайнер. 

Мирослав Силадї ше 1980. року оженєл зоз Єлену Фа зоз Руского Керестура. У малженстве мали двойо дзеци: дзивку Тат'яну и сина Здравка.

 Анґажованє у Рускей матки 
Мирослав бул вельки любитель електронїки и рахункарох зоз хторима ше од младосци занїмал. Тот гоби окреме розвил кед почал приватну праксу. У тим периодзе ше уключел до активносцох Рускей матки за хтору направел и отримовал интернет бок.

У роботи Рускей матки участвовал як предсидатель месного одбору у Вербаше, член управного одбору РМ и єй портпарол. 

Бул член делеґациї Рускей  матки на конґресу Шветовей ради Русинох/Руснацох/Лемкох 2009. року и бул вибрани за предсидателя Конґресней комисиї за економски розвой и привредне сотруднїцтво. 

На зашеданю Шветовей ради РРЛ 2012. року у Кринїци у Польскей Мирослав Силадї бул  вибрани за главного редактора културно-белетристичного часопису Голос Русина. У тим периодзе бул и администратор веб сайту Шветовей ради РРЛ.

 Учасц у културним живоце 
Бул єден зоз сновательох Новинскей аґенциї Рутенпрес и на початку єй роботи Мирослав Силадї направел и отримовал єй сайт. Тиж так мал и власни сайт под назву Руснак инфо. Його главне опредзелєнє бул ґрафични дизайн, першенствено у виробки плакатох, поволанкох, каталоґох, алє и на шицких других продуктох рекламного и пропаґандного материялу. Окреме бул заинтересовани за виробок и администрованє интернетових сайтох и продукцию музичних радио и телевизийних емисийох.

Участвовал у роботи єдного зволаня Националного совиту Руснацох. 

Mирослав бул почитователь рускей култури, уметносци и литератури. Бул член КПД Карпати зоз Вербасу и єден час член управного одбору. 

Бул идейни творец конкурса за найлєпшу руску сказку "Руски витяз". Автор є вецей сатиричних приповедкох од хторих єдна "Руски цаР". Бул лауреат першей награди "Соцки" на манифестациї гумору и сатири Коцурска чутка 2011. року.  

Остатнї два роки Мирослав Силадї робел и як дописователь рускей редакциї Радия Нови Сад.

Мирослав Силадї дїйствовал як  активиста у култури и просвити Руснацох у Войводини, почитовал свойо руски коренї и стаємно ше процивел українофилскому пробованю прекраваня рускей прешлосци и їх нєпочитованю народного паметаня при Руснацох у Войводини и Горватскей.

Мирослав Силадї умар нєсподзивано 30. децембра 2012. року, мал лєм 55 роки. Поховани є на теметове у Вербаше.

 Литература 
 Siladji, Miroslav. See Internet, P. R. Magocsi and Ivan Pop: Encyclopedia of Rusyn History and Culture, University of Toronto, 2005, ISBN 0-8020-3556-3, p. 459.

 Вонкашнї вязи 
  Спомин про Мирослава Сіладі, вебсайт  www.lem.fm, 18. децембер 2013.
  Отримани перши вечар Фестивалу гумора и сатири, вебсайт  www.rusyn.sk,  25. 11. 2012.  
 Miroslav Siladji, profil na FB
  Канал Мирослава Силадїя на Ютюб, YouTube,  Sep 21, 2010
   Miroslav Siladji na RTV, вебсайт www.youtube.com, 12. авґуст, 2009
  Umar Miroslav Silaďi, вебсайт www.rusyn.sk, 30. децембер 2012.
  Uniunea Culturală a Ruthenirol diu Romania

Катеґория:Руснаци у Сербиї
Катеґория:Руснаци
Катеґория:Вербащанє
Катеґория:Новинаре
Катеґория:Активисти Рускей матки
Катеґория:Вебмастере
Катеґория:Дїяче у култури
Катеґория:17. децембер
Катеґория:Народзени 1957
Катеґория:30. децембер
Катеґория:Умарли 2012